Sjolom-Alejkhem

Sjolom-Alejkhem eller Sholem Aleichem (jiddisch שלום־עליכם, russisk Шолом-Алейхем, egentlig Шолом Нохумович Рабинович, Sjolom Nokhumovitsj Rabinovitsj eller Solomon Rabinowitz) (født 18. februarjul./ 2. mars 1859greg. i Perejaslav ved Kiev, død 13. mai 1916 i New York) var en jiddischspråklig russisk forfatter av jødisk familie. Hans jiddische navn Sjolom-Alejkhem betyr "fred være med deg" og er en vanlig hilsen på jiddisch. Han ble født i det nåværende Ukraina og vokste opp under tsarens hardhendte regime.

Han var en fremstående humorist, skrev skuespill, noveller og barnebøker, og fremmet aktivt jiddischspråklig litteratur.  Hans verker har blitt oversatt til en rekke språk, og musikalen Spelemann på taket er basert på hans fortellinger om Melkemannen Tevje. Tema for verken hans var vanlige, fattige jøders liv i shtetl i det jødiske bosetningsområdet.

I sin første novelle, Tsvey shteyner («To gravsteiner»), hentet han inspirasjon fra sitt kjærlighetsforhold til Olga Lojev. Historien ble ikke satt på trykk før de to hadde giftet seg i 1883. Han arbeidet som agent for en sukkerprodusent, og i 1884 fikk paret sitt første barn, Esther. I 1885, da svigerfaren døde, ble Aleichem bestyrer for Lojev-godset, og en velstående mann. I 1887 flyttet familien til Kyiv.«Sholom Aleichem» 

Sholem Aleichem utvandret fra Russland på grunn av pogromene som brøt ut etter det mislykkede revolusjonsforsøket i 1905. Via Lemberg og London reiste han til New York City, der pressen hilste ham som «den jødiske Mark Twain». Dette gikk slik til hodet på ham at han kom med nedlatende utsagn om hvordan han ville hjelpe det amerikanske jiddische teater opp til europeisk nivå. I stedet ble hans to egne skuespill fiaskoer, og i tillegg støtte han fra seg den innflytelsesrike venstre-orienterte jiddische pressen ved å være leser av konservative aviser som Tageblatt.Jiddisch presse  

Sommeren dro han tilbake til Europa, skuffet og forbitret, men med stoff til en rekke historier om jødisk utvandring fra Øst-Europa til New York i kjølvannet av 1905-pogromene, sett gjennom øynene til shtetl-gutten Motl. Aleichem så optimistisk på europeiske jøders muligheter for  assimilering i den nye verden. De neste årene bodde han i Berlin og pådro seg tuberkulose. Ved første verdenskrigs utbrudd klarte han å ta seg til København. Med dårlig helse og avskåret fra sine forfatterinntekter pga krigen så han ingen annen utvei enn å dra tilbake til USA i 1914. Sønnen Misha skal imidlertid ha blitt nektet innreise til USA fordi han led av tuberkulose, og derfor blitt værende i Sveits sammen med sin søster Emma. Han druknet i Øresund i 1915. Misha Rabinovitsj er gravlagt på den jødiske gravlunden i Malmø i Sverige.

Våren 1916 døde Sholem Aleichem selv i Bronx. Sholem Aleichem ønsket å bli gravlagt i Kyiv ved siden av sin far, men ble begravet i Queens.Aleichems gravsted i Queens Flere hundre tusen var møtte frem til gravferden, som viste hvor stort det jiddisch-språklige lesende publikum var i New York.«Sholom Aleichem»

 Ettermæle 
På 1920-tallet bygget en gruppe jødiske immigranter med jiddisch som morsmål et boligkompleks i the Bronx i New York som de ga navnet The Shalom Aleichem Cooperative Houses. Hundre år senere fikk dette boligkomplekset nye eiere, som har restaurert det slik at det fremstår som det gjorde på 1920-tallet.

Forfatterens bror Wolf Rabinovich ga i 1939 ut erindringsboken Min bror Sholom Aleichem i Kyiv.

I 1997 ble det reist et monument til minne om Sholem Aleichem i Ukrainas hovedstad Kyiv, og i 2001 ble et annet minnesmerke reist i den russiske hovedstaden Moskva.

Hovedgaten i den russiske byen Birobidzjan er oppkalt etter Sholem Aleichem; også i en rekke byer i Ukraina finnes det gater oppkalt etter ham, deriblant i Kyiv, Odesa, Vinnytsia, Lviv og Zjytomyr. I 1996 fikk den delen av East 33rd Street i New York City som ligger mellom Park Avenue og Madison Avenue navnet Sholem Aleichem Place. I Israel finnes det mange gater som er oppkalt etter Sholem Aleichem.

Det har også blitt utgitt mange frimerker som hedrer Sholem Aleichems minne: både Israel, Sovjetunionen og Romania ga ut slike frimerker i 1959, som var det året da Sholem Aleichem ville fylt 100 år. Ukraina ga ut et frimerke til minne om Sholem Aleichem i 2009.

På planeten Merkur har et krater fått navn etter Sholem Aleichem.

Ukrainas nasjonalbank ga ut en minnemynt den 2. mars 2009 for å markere at det var 150-årsdagen for Sholem Aleichems fødsel.

I Litauens hovedstad Vilnius finnes det en jødisk skole som er oppkalt etter Sholem Aleichem, og i den australske byen Melbourne har en jiddisch-språklig skole fått navnet Sholem Aleichem College. I Argentina finnes det flere jødiske skoler som er oppkalt etter ham.

Den 13. mai 2016 ble et nettsted viet Sholem Aleichems liv og litteratur lansert for å markere at det var 100 år siden forfatterens død. Nettstedet inneholder interaktive kart og tidslinjer, lister over anbefalt litteratur, samt en oversikt over ulike hundreårsmarkeringer over hele verden. Nettstedet tilbyr også undervisningsressurser for lærere.

 Referanser 

 Eksterne lenker 



Kategori:Russiske forfattere
Kategori:Russiske dramatikere
Kategori:Russiske novellister
Kategori:Humorister
Kategori:Jiddischspråklig litteratur
Kategori:Personer fra Boryspil rajon i Kyiv oblast